Lise Askvik

**Lise Katrine Askvik** (født 1969) er en norsk journalist, forfatter og programleder som i 2016 grunnla Helsepartiet.

## Oppvekst og utdanning
Lise Askvik vokste opp på Askviks hønseri på Nes i Akershus og på Oppegård. 

Hun gikk på Oppegård videregående skole, og deretter ett år på reiselivslinjen på Wang videregående skole på Frogner. Senere studerte hun økonomi i to år, og tok i 1995 en cand.mag.-grad med språk, økonomi og journalistikk ved Norsk Journalisthøgskole. 

## Journalist og programleder
Fra 1993 jobbet hun fem år for Radio 1 (Norge), før hun i likhet med Bjørn Faarlund sa opp i protest mot en endring av kanalens profil. Sammen med Stein Johnsen (produsent) startet hun internett-radioen Radionett.com, samtidig som hun ble kjendisreporter for Dorthe Skappel i TV 2s *[[God kveld Norge|God Kveld Norge]]*. Utover å drive nettstedet *parforhold.no* var hun fra 2003 leder for TVNorges datingshow *[[Cyou]]* og reporter for Metropol TV. Fra 2000 til 2003 jobbet hun for *[[Norsk Ukeblad]]*. Høsten 2003 ble hun programleder for P4s *[[Nitimen]]*-konkurrent «Fornøyelig formiddag», sammen med tidligere redaktør i *Norsk Ukeblad*, Astrid Gunnestad (1938–2016). De fortsatte med det mediekritiske satireprogrammet «Oss megger imellom». I 2015 ledet hun P4s *Kjærlighet uten grenser*, helt til hun i 2016 sluttet i P4 og gikk over til politikken og stiftet «Helsepartiet» der hun var leder til Dr Erik Hexeberg tok over i år 2019, og Askvik tok over som nestleder. I 2022 gikk Askvik ut av politikken.  

## Kreft og helse
I 2013 ble hennes fjerde bok, *Kreft ga meg kraft*, utgitt. I boken skildrer hun sitt år med brystkreft, mestringsstrategier, den politiske kampen for rekonstruksjon og relasjonene i hjemmet og på jobb i P4. Boken er blitt utgitt på nytt, med et nytt sistekapittel, under tittelen *Mitt år med brystkreft*.  

I 2015 kom hennes sjette bok *Helsesviket - brev fra helsevesenet* der 17 helseansatte skriver hvert sitt brev til en fortrolig og deler dine bekymringer for helsesektoren. Askvik har skrevet bokens tre siste kapitler, stilet til alle potensielle pasienter, til topp-politikerne «Jens, Jonas og Bent» og et kapittel til journaliststanden.

Med Gunnestad opprettet hun Facebook-gruppen «Vi venter fanden meg ikke på ny pupp etter kreft», som ble opptakten til kampen for å senke ventetiden for å få nytt bryst etter kreftoperasjon. Lise Askvik har selv hatt brystkreft. Utfallet av rekonstruksjonskampen ble 150 millioner øremerket saken, 9 nye stillinger til plastikk-kirurger for alle pasientgrupper og endrede retningslinjer for brystkreft. Nå er primær rekonstruksjon også standard i Norge. Askvik ble selv rekonstruert i 2014 og 2015.

## Bibliografi
* 2005: *Firbente fortellinger* (sakprosa), Lille måne forlag. ISBN 82-92605-13-4
* 2006: *Firbente fortellinger : de beste dyrehistoriene fra hele Norge* (sakprosa), Fono forlag. ISBN 978-82-7844-275-3, ISBN 82-7844-275-4
* 2009: *Hekta : Marit fra Slottsparken forteller sin historie* (sakprosa), Orion forlag. ISBN 978-82-458-0908-4
* 2012: *Gampeglis på rampevis : dyredikt som biter litt* (dikt), Nova forlag, Dilling. ISBN 978-82-8281-026-5
* 2013: *Kreft ga meg kraft : mitt år med brystkreft* (selvbiografi), Aschehoug. ISBN 978-82-03-29392-4
* 2015: *Helsesviket - brev fra helsetjenesten* (sakprosa/debattbok), Aschehoug. ISBN 978-82-03-29530-0
* 2023: Barabam - Mannskoret Over Enga gjennom 35 år, Aronsens I.S. ISBN 978-82-3036-1870

## Referanser


## Eksterne lenker
* 
*  Aschehoug forlag: ''Lise Askvik''